तीन वर्षअघि असम्भवजस्तै मानिएको काठमाडौँ उपत्यका सभ्यताको धरोहर बागमती सफाइले ‘गर्दा सकिने’ रहेछ भन्ने चेत दिएको छ । सहभागिता र आत्मविश्वास जुटाएको छ । अवरोध अझै छन् तर अब सफाइ संस्कृति बन्न खोज्दै छ । सफाइ समृद्धितिरको यात्राको प्रारम्भिक खुड्किलो पनि हो । सभ्यताको आधार पनि हो । देश गणतन्त्रमा गइसकेपछि नयाँ नेपाल र समृद्धिको खुबै चर्चा भयो तर समृद्धिको मूलभूत पक्षहरूको आधार निर्माण हुन सकेन । कतिपय त भत्कँदै गए । दुनियाँ ‘स्मार्ट’ युगमा प्रवेश गर्दै छ र देशको आर्थिक विकासले पनि ‘स्मार्ट’ कार्यदिशा माग गर्न थालेको छ । त्यसका लागि आधारभूत रूपमा नीति, योजना र कार्यक्रम बन्नुपर्छ । कामविना स्मार्ट शब्दको प्रयोग सान्दर्भिक हुँदैन तर अब त्यस दिशातिर सोच र चिन्तन वाञ्छनीय नै भइसकेका छन् ।
